ဆရာများ သားသေ

ဆရာများ သားသေ သည် မြန်မာဆိုရိုးစကား ဖြစ်သည်။ မြန်မာစကားပုံ တစ်ခုလည်း ဖြစ်သည်။ ဆရာများ သားသေ - စကားပုံလည်းရှု။

အဓိပ္ပာယ်

ဆရာများ သားသေ ဆိုသည်မှာ လူနာတစ်ဦး (အထူးသဖြင့် ကလေးသူငယ်) ၏ ရောဂါကို ဆရာဝန်အများအပြားက မတူညီသော နည်းလမ်းများဖြင့် ကုသမှုကြောင့် ရောဂါပိုမိုဆိုးရွားလာပြီး နောက်ဆုံးတွင် သေဆုံးသည်အထိ ဖြစ်သွားနိုင်သည်ဟု ဆိုလိုသည်။ ဤဆိုရိုးစကားသည် ဆရာဝန်များစွာ၏ မတူညီသော အကြံဉာဏ်များနှင့် ကုသမှုများသည် လူနာအတွက် အကျိုးမပြုဘဲ အန္တရာယ်ဖြစ်စေနိုင်ကြောင်းကို ဖော်ပြသည်။ တစ်နည်းအားဖြင့် အရာတစ်ခုတွင် ကျွမ်းကျင်သူ အများအပြား ပါဝင်ပါက မတူညီသော ထင်မြင်ယူဆချက်များကြောင့် အလုပ်မဖြစ်ခြင်း သို့မဟုတ် ပျက်စီးခြင်းကိုလည်း ဆိုလိုသည်။

အခြားအဓိပ္ပာယ်

အချို့နေရာများတွင် ဆရာများ သားသေ ဆိုသည်မှာ ဆရာအများအပြား၏ လက်တည့်စမ်း ကုသမှုကို ခံယူမိသဖြင့် သားလူနာ သေဆုံးရသကဲ့သို့ တစ်ယောက်တစ်ပေါက် ဩဇာပေးမှုများသောကြောင့် လုပ်ငန်းပျက်စီးဆုံးရှုံးရသည်ဟုလည်း အဓိပ္ပာယ်ရသည်။

ကိုးကားချက်များ

   ဆရာများ သားသေ ဆိုသော စကားကဲ့သို့ ဆရာများသည့်အတွက်ပင် သားမသေသော်လည်း သေသည်နှင့်မခြား အောက်ပိုင်းသိမ်၍သွားရာ…၊ [၁၂၉၈] ခင်လေးတို။ ၇၄။
   ကလေးကို ကုတာက ဆရာစုံလှပါပကော၊ ဆရာများ သားသေ ဆိုတာလို ဖြစ်နေဦးမယ်။ [၁၃၃၄] အမေ။ ၅၄။

မူလရင်းမြစ်
"လူနာတစ်ဦး၏ ရောဂါဝေဒနာကို လူပေါင်းများစွာတို့က ဝိုင်းဝန်း၍ စေတနာပိုကာ တရကြမ်း နှိမ်နင်းကြသည်နှင့် ဆရာများ သားသေရသည်သာ ဖြစ်၏။" [၁၃၁၉] စာဗိမာန်၊ ၆၊ ၆။ ၈၅။
"နေရာတကာ ဆရာသာလုပ်၍ တပည့်မခံလိုသူ များနေပါက ဆရာများ သားသေဆိုသကဲ့သို့ လမ်းမှန်မရောက်နိုင်။" [၁၃၀၉] လက်ရုံး။ ၉။

ကိုးကား

Category:မြန်မာဆိုရိုးစကားများ
Category:မြန်မာစကားပုံများ